作者:劉學箕
標題:賀新郎
內容:曉聽兒曹說。道前村、疏梅莫與，蔽蕭纏葛。急與呼童誅翦盡，趁此江天暮雪。喚小艇、漁翁鶴髮，凜冽寒風吹酒面，與何人、共泛山陰月。歸浩嘆，御琴瑟。世寰恍惚山川別。望瓊樓、玉宇相映，爛銀環合。冰柱雪車新句就，不療飢腸病骨。奈野鳥、千山飛絕。我笑書生貧亦甚，誦布衾、歲久寒如鐵。兒惡臥，踏裡裂。